Tiit Palu

Tiit Palu (sündinud 29. märtsil 1970 Tallinnas) on eesti teatrilavastaja ja -näitleja.

Palu õppis Tallinna 10. Keskkoolis ja Tallinna 2. Keskkoolis. Pärast keskkooli lõpetamist 1988. aastal asus õppima Tartu Ülikooli eesti filoloogia erialal (lõpetas 1993). Aastal 1996 lõpetas Palu Eesti Muusikaakadeemia Kõrgema Lavakunstikooli lavastajana (17. lend). 2004. aastal kaitses ta samas magistrikraadi ja 2011. aastast alustas samas doktoriõpinguid.

Aastatel 1996–2001 töötas Tiit Palu Vanemuises näitleja ja lavastajana. Aastal 2001 siirdus ta Endlasse, kus esialgu töötas lavastaja, aastast 2004 peanäitejuhina. 5. detsembril 2011 teatas ta, et lahkub aasta lõpus ametist. 2012–2013 oli ta eesti keele ja kultuuri lektor Ukrainas Lvivi ülikoolis.

Alates 1. augustist 2013 on ta Vanemuise draamajuht.

Palu on lavastanud umbes 40 lavastust Vanemuises, Endlas, Rakvere teatris, Kuressaare Linnateatris, Emajõe Suveteatris, Ugalas jm. Neist silmapaistvamate seas on L. Lunari „Kolmekesi kahevahel" 1998, S. Schneideri „Õdede Bronte'de ööd“ 1999 ja Urmas Vadi „Lendav laev“ 2000 Vanemuises; August Gailiti „Ekke Moor“ 2003, Tiit Palu „Raimond“ 2004, Friedebert Tuglase/ Tiit Palu „Väike Illimar“ 2006, Nikolai Gogoli „Revident“ 2006, Gustav Flauberti „Madame Bovary“ 2010 Endla teatris; S. Soro „Rääkivad kivid“ 2010 Kuressaare linnateatris ja August Gailiti „Ekke Moor“ 2012 Emajõe Suveteatris.

Ta on kirjutanud ja tõlkinud näidendeid, dramatiseerinud lavatekste, teinud muusikalisi kujundusi, pidanud loenguid kõrgkoolides ning avaldanud arvamuslugusid ja teatriartikleid päevalehtedes ja kultuuriväljaannetes.

Tiit Palu on Eesti Lavastajate Liidu ja Eesti Näitlejate Liidu liige. 2006–2009 oli ta Eesti Lavastajate Liidu juhatuse esimees. Samuti on ta Eesti Teatriliidu juhatuse liige.

Lavastusi 

1994 Tiit Palu, "Oh sa piim ja pirukas"
1994 Friedebert Tuglas, "Eesti pastoraal"
1995 John Millington Synge, "Üle Lääne Kangemees"
1997 Tracy Letts, "Killer Joe"
1997 Hugo Raudsepp, "Viimne eurooplane"
1998 Luigi Lunari, "Kolmekesi kahevahel"
1999 Susanne Schneider, "Õdede Brontëde ööd"
1999 Anthony Marriott/Alistair Foot, "Palun ilma seksita"
2000 Luigi Lunari, "Senaator Fox ehk Püha perekond"
2000 Patrick Marber, "Ohtlik lähedus"
2000 Urmas Vadi, "Lendav laev"
2001 Luigi Lunari, "Kaunitar ja koletis"
2001 Mihkel Ulman, "Midagi päikese all ehk Armastus kaubanduse vastu"
2001 Friedebert Tuglas, "Rõõmu kaalud" (Fr. Tuglase teoste ainetel)
2002 Yasmina Reza, "Kolm versiooni elust"
2002 August Gailit, "Ekke Moor"
2003 Árni Ibsen, "Nüüd ja igavesti"
2003 "Mängime Lydia Koidula loomingut ja lugusid Lydia Koidulast"
2003 Tiit Palu, "Raimund"
2004 Inga Ābele, "Tumedad hirved"
2004 Kornei Tšukovski, "Imepuu"
2004 Patrick Marber, "Diileri valik"
2005 Boris Kabur, "Robot Robi"
2005 Adam Long/Reed Martin/Austin Tichner, "Piibel kahe tunniga"
2005 Mati Unt, "Mis värvi on vabadus" (Mati Undi romaani "Mõrv hotellis" põhjal)
2005 Tammsaare, "Kaval Ants ja Vanapagan"
2006 Friedebert Tuglas, "Väike Illimar" (selged pildid lapsepõlvest)
2006 Astrid Reinla, "Koduabiline"
2007 Tiit Palu, "Tsirkus"
2007 Friedrich Reinhold Kreutzwald, "Muinasjutt Põhja Konnast ja Printsessist"
2007 Luigi Lunari, "Kolmekesi kahevahel"
2008 "Reinuvader Rebane"
2008 Doug Wright "Ma olen iseenda naine"
2008 Nikolai Gogol "Revident"
2009 Tiit Palu "Raimonds"
2009 Frederick Knott "Pimedusega löödud"
2009 Tiit Palu "Väikesed ajarändurid"
2010 Gustave Flaubert "Madame Bovary"
2010 Silvia Soro "Rääkivad kivid"
2010 Wajdi Mouawad "Põletus"
2011 Peep Pedmanson "Eesti mees ja tema poeg"
2011 Mats Traat "Tants aurukatla ümber"

Tunnustus 

 2015 Eesti Teatri Agentuuri näidendivõistluse eripreemia ("Lugusid loomadest")
 2021 Vanemuise draamatrupi kolleegipreemia lavastuse “Kaalud” eest.

Isiklikku 
Tiit Palu on abielus Endla teatri näitleja Piret Laurimaaga. Peres kasvab kaks last.

Viited

Välislingid
Madis Kolk: Vastab Tiit Palu. Teater. Muusika. Kino märts 2011.

Eesti teatrilavastajad
Vanemuise näitlejad
Eesti tõlkijad
Eesti näitekirjanikud
Tallinna Reaalkooli vilistlased
Tartu Ülikooli filosoofiateaduskonna vilistlased
Eesti Muusika- ja Teatriakadeemia vilistlased
EYS Veljesto liikmed
Sündinud 1970